Praksis for ordens- og adferdsanmerkning

**Som elev må du selv være bevisst egen adferd/orden. Sett deg inn i skolereglementet og tenk igjennom hvordan samarbeidet på en skole best kan fungere. Bidra slik at læringen kan foregå uforstyrret for deg og andre, og at alle kan ha det godt på skolen.**

**Du får ikke nødvendigvis muntlig beskjed når du har fått en anmerkning. Det er ditt ansvar å sjekke selv, og ofte er situasjonen klar uten at det gis kommentar, for eks. ved forsentkomming. Mer alvorlige regelbrudd vil følges opp i samtale med lærer. Lærere utøver selvsagt skjønn når de setter merknader, men vær OBS på at det er fullt mulig å oppnå mer enn en anmerkning pr. undervisningsøkt.**

**Ordensanmerking gis som regel i disse situasjonene:**

* **Forsentkomming**, når undervisningen har startet
(0-15 minutter = anmerkning, deretter anmerkning og fravær for hele timen).
	+ Hvis du kommer for sent for grunn som du ikke selv har ansvar for, skal du snakke med læreren (etter timen).
	+ Dersom undervisningen forstyrres unødvendig når du kommer for sent, kan det gis adferdsanmerkning i tillegg.
* **Fravær du ikke har gitt beskjed om**. Det er ditt ansvar å gi kontaktlærer og alle berørte faglærere beskjed om når du er borte (dette gjelder for samtlige fraværstimer). For faglærerne er det viktig å vite om du kommer til undervisningen eller ikke. Kontaktlæreren må holde oversikt over ditt fravær.
	+ Lærere som ikke har fått beskjed av deg at du blir borte fra deres timer, vil som regel gi deg en anmerkning. Har du imidlertid meldt fraværet ditt til kontaktlærer kan merknaden fra faglærer slettes av kontaktlærer.
* **Unødvendige forstyrrelser.** Du skal ikke forlate eller forstyrre undervisningen for å gjøre ting det forventes at du bruker pausene til (gå på do, fylle vann, spise, ta en telefon, hente utstyr, o.l.). Fare for adferdsanmerkning ved gjentakelse.
* **Manglende forberedelse og fokus.** Du skal stille forberedttil undervisning, for eksempel med riktig læringsmateriell, skrivetøy, passende bekledning osv.
* **Dårlig orden.** Hvis du unnlater å rydde din plass i klassen, din hylleplass eller en annen plass på skolens område som du har brukt. Vårt rengjøringspersonale skal kunne utføre sin jobb i ryddige rom, og det forventes at du tar hensyn til det.
* **For sen innlevering**. Dette gir ordensanmerkning og kan også gi varselbrev i faget om innleveringen din mangler når faglærer sjekker etter fristen. Ved høy arbeidsbelastning kan du ta kontakt med faglæreren i god tid og avtale en utvidet frist. Dette er tillitsbasert og ingen rettighet.
* **Ikke møtt til vurderingssituasjoner**, fagsamtaler, andre avtaler.

**Adferdsanmerkning gis som regel ved;**

* **Mobilbruk**: Enhver mobilbruk/mobilt utstyr som airpods uten faglærers tillatelse
* **Utenomfaglig databruk** (spilling, nettbruk, osv.)
* **Soving** i timen / forsvinne vekk fra undervisning uten å si ifra
* **Fusk/plagiat** (merk at denne type merknad er å anse som svært alvorlig)
* **Forstyrrelser av undervisning** (både for deg selv, lærere og andre elever). Dette gjelder også å hente bøker og annet du har glemt mens det foregår undervisning i et rom. Gjentatt mangel på orden kan registreres som adferd.
* **Slengkommentarer**

Fravær og konsekvenser

Alt fravær, også udokumentert, skal gis beskjed om både til faglærer og kontaktlærer.

**Fravær som kan føre til karaktertap (X og M):**

* Udokumentert fravær uten (X) eller med melding (M)

**Eksempler på dokumentert fravær (D):**

* dokumenterte kroniske lidelser (du må ha skriftlig dokumentasjon!)
* kortvarig dokumentert fravær
* tannlege, sykehustime, legetime, optiker, fysioterapeut, psykolog o.l.
* obligatorisk kjøreopplæring mm.

**Dette gir ikke fravær (! og R):**

* Studiearbeid
* Elevrådsarbeid
* Møter i forbindelse med politiske verv
* Oppgaver og aktiviteter som skolen pålegger deg (besøksdag, ekskursjoner…)
* Deltakelse i aktiviteter på nasjonalt og internasjonalt nivå

**Hva skjer når du har mye udokumentert fravær?**

* Rett over 5% udokumentert fravær i faget: Du får varselbrev om fare for tap av termin- og/eller standpunktskarakter i faget. Du har ennå mulighet til å unngå tap av karakter i faget. Snakk med faglæreren!
* Over 10% udokumentert fravær i faget: Det gjøres vedtak (bestemmelse) om tap av standpunktskarakter– dvs. du mister karakteren i faget. Du kan klage på dette vedtaket ved å selv ta kontakt med rektor. Ved fravær mellom 10-15% kan rektor innvilge utvidet fraværsgrense etter skriftlig søknad. Ved tap av standpunkt får du ikke avlegge eksamen i faget, og skoleåret anses som ikke bestått.

**Praksis for vurderingssituasjoner**

* Faglærers ansvar: Sørge for nok vurderingssituasjoner for å sette termin- og standpunktskarakter.
* Ditt ansvar som elev: Du må gjøre deg vurderbar. Det vil si at du må gjennomføre/ besvare alle vurderingssituasjoner til avtalt tid.
* Ikke gjennomførte vurderingssituasjoner kan føre til *Ikke Vurdert* (IV) og dermed fare for tap av standpunktskarakter. Du vil få et varselsbrev om dette.
* No-show uten dokumentert grunn og beskjed til læreren vil gi en ordensanmerkning.
* Hvis du unntaksvis og med en viktig grunn ikke kan delta i en vurderingssituasjon: Ta kontakt med læreren og avtal hva som kan gjøres. Hold oversikt over dine vurderinger og ta alltid selv initiativ til å gjøre deg vurderbar.
* For sen med en skriftlig innlevering? Du må levere inn så fort som mulig. Du får som regel en ordensanmerkning for sen levering, men du blir i alle fall vurderbar. En beskjed til faglæreren om forsinkelsen er nødvendig. Gir du minst 24 timer før fristen beskjed til faglærer om forsinket innlevering med god begrunnelse, kan det gi utsatt innleveringsfrist.
* Om du ønsker å gjøre en vurderingssituasjon på nytt, kan du ta kontakt med faglæreren for å avtale om det er mulig. En ny vurdering er ikke en rettighet, men hvis du argumenterer godt kan du evt. få mulighet.